UDHËZIM
Nr. 2, datë 21.5.2026

PËR PËRCAKTIMIN E MËNYRAVE TË NDËRHYRJES NGA MINISTRIA PËRGJEGJËSE PËR TRASHËGIMINË KULTURORE NË RASTET E MOSZBATIMIT TË DETYRIMEVE NGA PRONARI OSE POSEDUESI I PASURISË KULTURORE

[bookmark: _Hlk215912573]Në mbështetje të nenit 102, pika 4, të Kushtetutës së Republikës së Shqipërisë, të pikës 9 të nenit 92, të ligjit nr. 27/2018, “Për trashëgiminë kulturore dhe muzetë”, i ndryshuar, 

UDHËZOJ:

1. Ky udhëzim përcakton mënyrat e ndërhyrjes së ministrisë përgjegjëse për trashëgiminë kulturore, në rastet kur pronari ose poseduesi i pasurisë kulturore nuk përmbush detyrimet ligjore për realizimin e ndërhyrjeve të detyruara ruajtëse, sipas dispozitave ligjore në fuqi.
2. Qëllimi i këtij udhëzimi është garantimi i ruajtjes fizike të pasurive kulturore, parandalimi i degradimit të mëtejshëm të tyre, përcaktimi i procedurave administrative dhe teknike për ndërhyrjen e ministrisë, në rastet e parashikuara nga legjislacioni në fuqi, si dhe mbrojtja e interesit publik, në funksion të ruajtjes dhe të mbrojtjes të vlerave të trashëgimisë kulturore.
3. Ndërhyrje të detyruara në pasuri kulturore konsiderohen rastet kur ka ndodhur ose kur kërkohet të parandalohet:
a) shembjet; 
b) dëmtim strukturor që rrezikon stabilitetin e objektit; 
c) fatkeqësi natyrore; 
d) veprime që shkaktohen nga individi.
4. Ndërhyrja e detyruar nga ministria përgjegjëse për trashëgiminë kulturore kryhet kur subjekti privat, që kanë në pronësi ose në posedim pasuri kulturore:
a) nuk ka dorëzuar për miratim në KKTKM projektin dhe preventivin e ndërhyrjeve brenda afatit të përcaktuar nga DRTK-ja;
b) ka marrë miratimin e KKTKM-së, por nuk ka filluar zbatimin e punimeve brenda afatit të përcaktuar.
5. Ndërhyrja realizohet nëpërmjet disa formave:
a) Ndërhyrjet me emergjencë të lartë dhe kompleksitet të ulët, kryhen nga punonjësit e DRTK-së, mbi bazën e projektit të miratuar nga KKTKM-ja, dhe bëjnë pjesë në tipologjinë e mëposhtme:
i. skeleri emergjente; 
ii. pajantim;
iii. stabilizim strukturor;
iv. mbulim i përkohshëm; 
v. evakuim i elementeve me vlerë; 
vi. ruajtje fizike e përkohshme;
vii. izolim nga lagështira;
viii. ndërtim perimetër sigurie;
ix. çdo ndërhyrje tjetër e cila konsiderohet e nevojshme për ruajtjen e stabilitetit të pasurisë kulturore, që nuk është përmendur më sipër.
b) Ndërhyrjet me volum të konsiderueshëm, me kompleksitet të lartë, me kërkesa specifike teknike, realizohen nga subjekte private të licencuara. Përzgjedhja e subjekteve të licencuara bëhet në përputhje me legjislacionin në fuqi.
6. Në rastet kur pronari ose poseduesi nuk ka përmbushur detyrimet e parashikuar në pikën 4 të këtij udhëzimi, procedura vijon si më poshtë:
a) Drejtoria Rajonale e Trashëgimisë Kulturore njofton, brenda 10 ditëve punë, ministrinë përgjegjëse për trashëgiminë kulturore dhe Institutin Kombëtar të Trashëgimisë Kulturore mbi rastin e mosrealizimit të detyrimeve të pronarit, duke përcaktuar:
i. natyrën e rrezikut dhe shkallën e emergjencës;
ii. kompleksitetin e punimeve;
iii. kërkesat teknike dhe projektin e miratuar nga KKTKM-ja (kur ka projekt);
iv. kopje të njoftimeve drejtuar pronarit apo poseduesit të pasurisë;
b) në rastin kur ndërhyrja mund të realizohet nga DRTK-ja, ajo kërkon dhe autorizimin për hapjen e procedurës;
c) Struktura përgjegjëse e trashëgimisë kulturore shqyrton dokumentacionin dhe ka të drejtë brenda 5 (pesë) ditëve pune, të kërkojë nga DRTK-ja plotësimin e dokumentacionit;
d) Pas plotësimit të dokumentacionit, struktura përgjegjëse për trashëgiminë kulturore përgatit një relacion informues për ministrin, brenda 7 ditë pune;
e) Ministri miraton fillimin e procedurës, duke përcaktuar:
i. Burimin e financimit;
ii. Strukturat e ngarkuara me zbatim.
[bookmark: _GoBack]7. Burimi i financimit për ndërhyrjet e detyruara ruajtëse janë:
a) Buxheti i shtetit;
b) Fondi Kombëtar i Kujdesit për Trashëgiminë Kulturore Materiale;
c) Çdo burim tjetër i ligjshëm.
8. Zbatimi, mbikëqyrja dhe kolaudimi i punimeve kryhen sipas legjislacionit në fuqi për trashëgiminë kulturore. 
9. Shpenzimet e ndërhyrjeve të detyruara ruajtëse shlyhen dhe i ngarkohen pronarit dhe poseduesit, sipas parashikimeve të nenit 93 dhe 94, sipas ligjit nr. 27/2018, “Për trashëgiminë kulturore dhe muzetë”, i ndryshuar.
10. Për zbatimin e këtij udhëzimi ngarkohet ministria përgjegjëse për trashëgiminë kulturore, Drejtoritë Rajonale të Trashëgimisë Kulturore, Instituti Kombëtar i Trashëgimisë Kulturore, si dhe pronarët ose poseduesit e pasurive kulturore.
Ky udhëzim hyn në fuqi pas botimit në Fletoren Zyrtare.

